b'\n_START_ARTICLE_\nHonshu\n_START_SECTION_\nGeografi\n_START_PARAGRAPH_\nHonshu er ca. 1 300 km lang, mellom 50 og 230 km bred, og avsk\xc3\xa5ret fra det asiatiske fastlandet i vest av Japanhavet, mens Stillehavet ligger mot \xc3\xb8st. Mot nord avskj\xc3\xa6rer Tsugarusundet \xc3\xb8ya fra Hokkaid\xc5\x8d, mens Innlandshavet mot s\xc3\xb8r\xc3\xb8st og Kanmonsundet avskj\xc3\xa6rer Honshu fra \xc3\xb8yene Shikoku og Kyushu. _NEWLINE_Honshu er berglendt og vulkansk, og er regelmessig utsatt for jordskjelv. Det er mange elver, blant dem Tone, Yodo og Shinano, hvorav den siste er Japans lengste elv (367 km). Blant de fremste fjell og fjellomr\xc3\xa5der er Fuji-san (3 776 moh.), en aktiv vulkan og Japans st\xc3\xb8rste fjell, samt De japanske alper.\n_START_SECTION_\nKlima\n_START_PARAGRAPH_\nKlimaet er temperert, men det er forskjeller mellom den \xc3\xb8stlige eller s\xc3\xb8rlige side av stillehavskysten og den vestlige eller nordlige side, kysten langs Japanhavet. Dette kommer blant annet av de mange fjell som strekker seg gjennom Honsh\xc5\xab fra den ene ende til den andre, og den varme Kuroshiostr\xc3\xb8mmen (Japanstr\xc3\xb8mmen) som f\xc3\xb8rer med seg milde vintre til den \xc3\xb8stlige og s\xc3\xb8rlige delen av Honshu. _NEWLINE_Den \xc3\xb8stlige eller vestlige side av Honshu har normalt fuktige og varme somre p\xc3\xa5 grunn av monsuner fra s\xc3\xb8r og korte vintre. I tiden oktober-september er \xc3\xb8stkysten ofte rammet av tyfoner, og med dem kommer store mengder med regn, noe som ofte f\xc3\xb8rer til store oversv\xc3\xb8mmelser. Den vestlige og nordlige side har i motsetning til den \xc3\xb8stlige side harde vintre med relativt mye sn\xc3\xb8, men er ikke like mye p\xc3\xa5virket av de sykloner som treffer \xc3\xb8stsiden av Honshu.\n_START_SECTION_\nByer og befolkning\n_START_PARAGRAPH_\nBefolkningen var i 2007, 103 516 000 (89 101 702 i 1975), og store deler av denne bor i det tilgjengelige lavland, blant annet Stortokyo med en befolkning p\xc3\xa5 over 35 millioner. Andre byer er Tokyo, Japans de facto hovedstad, samt andre st\xc3\xb8rre byer som Osaka, Nagoya, Kyoto, Sendai, Niigata, Yokohama, Kobe og Hiroshima. Store deler av den japanske befolkning og industrien befinner seg i beltet som strekker seg langs Honsh\xc5\xabs s\xc3\xb8rlige kystlinje, fra Tokyo i \xc3\xb8st til Fukuoka p\xc3\xa5 Kyushu i vest.\n_START_SECTION_\nInfrastruktur\n_START_PARAGRAPH_\nHonshu er forbundet med de tre andre japanske hoved\xc3\xb8yene, Hokkaido, Shikoku og Kyushu, via broer og tunneler.'